10. การควบคุมภายใน

ธนาคารให้ความสำคัญต่อระบบการควบคุมภายในเป็นอย่างยิ่ง
มุ่งเน้นให้มีระบบการควบคุมภายในที่เพียงพอและเหมาะสมกับการดำเนินธุรกิจ
เพื่อป้องกันความเสียหายที่จะเกิดขึ้นกับธนาคารโดยรวม ให้ครอบคลุมทั้งด้านการเงิน
การดำเนินงาน การบริหารความเสี่ยง และการกำกับดูแลการปฏิบัติงาน
ธนาคารจัดให้มีโครงสร้างองค์กรที่สนับสนุนให้ฝ่ายบริหารสามารถดำเนินงานได้อย่างมีประสิทธิภาพ
กำหนดเป้าหมาย กลยุทธ์และแนวทางในการปฏิบัติงานที่ชัดเจนและวัดผลได้
จัดทำนโยบายและระเบียบปฏิบัติที่เป็นลายลักษณ์อักษร
ทั้งนี้เพื่อให้สามารถป้องกันความเสียหายที่จะเกิดขึ้นต่อทรัพย์สินของธนาคารและบริษัทย่อย
รวมทั้งป้องกันการแสวงหาประโยชน์โดยมิชอบของผู้บริหาร
ธนาคารเล็งเห็นความสำคัญของการมีระบบการตรวจสอบภายในที่ดี
จึงจัดให้มีสายงานกำกับและตรวจสอบ
ทำหน้าที่กำกับและตรวจสอบการปฏิบัติงานและการควบคุมภายใน
และรายงานผลการปฏิบัติงานโดยตรงต่อคณะกรรมการตรวจสอบอย่างสม่ำเสมอและต่อเนื่อง
นอกจากนี้ ธนาคารยังให้ความสำคัญต่อข้อเสนอแนะ ข้อคิดเห็นทั้งจากผู้สอบบัญชีอิสระ และ
ผู้ตรวจสอบของธนาคารแห่งประเทศไทย เพื่อการพัฒนาระบบการควบคุมการปฏิบัติงานภายใน
การบริหารจัดการความเสี่ยงของธนาคาร ให้มีประสิทธิภาพประสิทธิผลเพิ่มสูงสุด

สาระสำคัญของระบบควบคุมภายในและการตรวจสอบภายในของธนาคารที่ได้กำหนดไว้ ดังนี้

-   คณะกรรมการตรวจสอบ
    ทำหน้าที่พิจารณาความเพียงพอของระบบการควบคุมภายในของธนาคาร
    โดยทบทวนผลการปฏิบัติงานของสายงานกำกับและตรวจสอบ
    และผู้สอบบัญชีอิสระของธนาคารอย่างต่อเนื่อง
    เน้นการพิจารณาความเพียงพอและเหมาะสมของระบบการควบคุมภายใน
    การควบคุมการปฏิบัติงานในเรื่องต่าง ๆ ตามข้อกำหนดกฎหมาย และข้อบังคับของทางราชการ
    นอกจากนี้ ยังกำหนดให้สายงานกำกับและตรวจสอบเข้าร่วมหารือและแลกเปลี่ยนข้อคิดเห็น
    พร้อมกับนำเสนอผลการกำกับและตรวจสอบเป็นประจำอย่างน้อยทุกไตรมาส
    เพื่อพิจารณาความเหมาะสมของขอบเขต ภาระความรับผิดชอบ รวมทั้งแผนการปฏิบัติงาน
    ผลการประเมินความเพียงพอและคุณภาพของระบบการควบคุมภายใน

-   การบริหารจัดการความเสี่ยง
    ธนาคารได้ให้ความสำคัญต่อการบริหารและการจัดการความเสี่ยงเป็นอย่างยิ่ง
    โดยธนาคารแต่งตั้งคณะกรรมการบริหารความเสี่ยงองค์การเพื่อดูแลและทบทวนการบริหารความเสี่ยงโดยรวมของธนาคารให้อยู่ในระดับที่เหมาะสม
    รวมทั้งให้ข้อเสนอแนะต่อคณะกรรมการธนาคารเกี่ยวกับนโยบายการบริหารความเสี่ยง
    วิธีปฏิบัติที่เป็นมาตรฐาน กลยุทธ์และการวัดความเสี่ยงโดยรวม
    เพื่อให้การบริหารความเสี่ยงมีประสิทธิภาพและประสิทธิผล

-   กำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร
    ไว้เป็นลายลักษณ์อักษรอย่างชัดเจน มีการแบ่งแยกหน้าที่ผู้ปฏิบัติงาน
    ผู้ติดตามควบคุมและประเมินผลออกจากกัน
    เพื่อให้เกิดการถ่วงดุลและการตรวจสอบระหว่างกันอย่างเหมาะสม
    รวมถึงการจัดให้มีการตรวจสอบและติดตามดูแลการดำเนินงานของบริษัทย่อยอย่างสม่ำเสมอด้วย

-   จัดทำนโยบายและระเบียบวิธีปฏิบัติงานไว้เป็นลายลักษณ์อักษร มีระบบการจัดฝึกอบรมให้ความรู้
    ทักษะในการปฏิบัติงานแก่พนักงาน เพื่อให้พนักงานได้เกิดความรู้ ความเข้าใจ
    และสามารถปฏิบัติได้อย่างถูกต้อง มีประสิทธิภาพ
    ทั้งยังจัดให้มีคู่มือพนักงานกำหนดระเบียบวินัยของพนักงาน จรรยาบรรณในวิชาชีพ
    รวมถึงกำหนดบทลงโทษการกระทำความผิดระเบียบวินัย และความผิดขั้นร้ายแรงไว้ด้วย ทั้งนี้
    เพื่อให้การปฏิบัติงานของพนักงานมีประสิทธิภาพ โปร่งใส และเป็นธรรมต่อผู้มีส่วนได้เสีย

-   สายงานกำกับและตรวจสอบ
    มีหน้าที่กำกับและตรวจสอบการปฏิบัติงานของธนาคารและบริษัทย่อย
    โดยใช้หลักเกณฑ์การพิจารณาความสำคัญตามความเสี่ยงของงาน
    การปฏิบัติตามกฎหมายและระเบียบข้อบังคับของทางราชการ
    นโยบายระเบียบปฏิบัติและจรรยาบรรณในการปฏิบัติงานของธนาคาร
    เป็นแนวทางในการกำกับและตรวจสอบ
    รวมทั้งการประเมินความเพียงพอของระบบการควบคุมภายในและการจัดการความเสี่ยงอย่างเหมาะสม
    การรายงานผลการกำกับและตรวจสอบ นำเสนอต่อคณะกรรมการตรวจสอบเป็นรายไตรมาส
    และจะนำเสนอต่อผู้บริหารสายงานที่รับผิดชอบ
    ในกรณีที่มีข้อสังเกตหรือข้อเสนอแนะที่มีนัยสำคัญต่อความเสียหาย
    ผู้บริหารสายงานกำกับและตรวจสอบจะรายงานต่อกรรมการผู้จัดการ เพื่อพิจารณาสั่งการแก้ไข
    และนำเสนอต่อคณะกรรมการตรวจสอบทันที นอกจากนี้
    ธนาคารได้จัดให้มีการสอบทานการปฏิบัติงานและการควบคุมภายในโดยผู้ปฏิบัติงานเป็นประจำ
    เพื่อเสริมสร้างให้ผู้ปฏิบัติงานเกิดความรอบคอบ ระมัดระวังในการปฏิบัติงาน

-   ธนาคารได้เล็งเห็นความสำคัญในการพัฒนาระบบสารสนเทศ และระบบข้อมูลอย่างต่อเนื่อง
    เพื่อให้ข้อมูลของธนาคารมีความถูกต้องสมบูรณ์และเป็นปัจจุบัน
    เพียงพอต่อการตัดสินใจของผู้บริหารและคณะกรรมการธนาคาร
    โดยเฉพาะระบบการจัดเก็บข้อมูล เอกสารประกอบการบันทึกบัญชี การบันทึกบัญชีต่าง ๆ
    โดยจัดไว้เป็นหมวดหมู่ ตามนโยบายการบัญชี มาตรฐานการบัญชี
    และคำสั่งของธนาคารแห่งประเทศไทย

-   การรายงานและการประเมินผล ธนาคารได้ติดตามผลการดำเนินงาน
    เปรียบเทียบกับเป้าหมายที่กำหนดเป็นประจำทุกเดือน
    ในกรณีที่ผลการดำเนินงานต่างจากเป้าหมายที่กำหนดอย่างมีนัยสำคัญ จะดำเนินการแก้ไขทันที